Document ID: 32010R0589

KOMISSION ASETUS (EU) N:o 589/2010,
annettu 5 päivänä heinäkuuta 2010,
neuvoston asetuksen (EU) N:o 53/2010 muuttamisesta alueella III a sijaitsevilla EU:n vesillä ja alueilla II a ja IV sijaitsevilla EU:n vesillä harjoitettavaa tuulenkalan kalastusta koskevien saalisrajoitusten osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan unionin vesillä ja Euroopan unionin aluksiin sellaisilla vesillä, joilla saalisrajoitukset ovat tarpeen, sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2010 14 päivänä tammikuuta 2010 annetun neuvoston asetuksen (EU) N:o 53/2010 (1) ja erityisesti sen 5 artiklan 3 kohdan,
sekä katsoo seuraavaa:
(1)
Tuulenkalan saalisrajoituksista ICES-alueilla II a ja IV säädetään asetuksen (EU) N:o 53/2010 liitteessä I A.
(2)
Asetuksen (EU) N:o 53/2010 liitteessä II D olevan 6 kohdan mukaisesti komissio tarkistaa tuulenkalalle vuodelle 2010 vahvistetut suurimmat sallitut saaliit (TAC) ja kiintiöt kyseisillä alueilla kansainvälisen merentutkimusneuvoston (ICES) ja tieteellis-teknis-taloudellisen kalastuskomitean (STECF) antaman lausunnon perusteella.
(3)
STECF:n mukaan asetuksen (EU) N:o 53/2010 liitteessä II D olevassa 6 kohdassa vahvistetun kaavan soveltaminen johtaisi enintään 400 000 tonnin TACiin.
(4)
Tuulenkala on Norjan kanssa jaettu Pohjanmeren kalakanta, mutta sitä ei tällä hetkellä hallinnoida yhdessä Norjan kanssa. Tässä asetuksessa säädetyt toimenpiteet ovat niiden Norjan kanssa käytyjen neuvottelujen mukaisia, jotka on järjestetty Euroopan yhteisön ja Norjan välisten kalastusneuvottelujen päätelmiä koskevan 26 päivänä tammikuuta 2010 tehdyn pöytäkirjan määräysten mukaisesti. Sen vuoksi ICES-alueilla II a ja IV sijaitsevilla EU:n vesillä kalastettavissa oleva Euroopan unionin osuus kyseisestä TACin osasta olisi vahvistettava 90 prosentiksi 400 000 tonnista.
(5)
Norjan kanssa käytyjen neuvottelujen perusteella EU:n TAC-osuudesta Norjalle myönnettävää määrää olisi korotettava 20 000 tonnista 27 500 tonniin vastineeksi muiden lajien kalastusmahdollisuuksista Norjan vesillä.
(6)
Tieteellis-teknis-taloudellinen kalastuskomitea suosittelee, että TACia olisi korotettava 4,23 prosenttia ICES-alueella III a sijaitsevien EU:n vesien kattamiseksi.
(7)
Sen vuoksi asetuksen (EU) N:o 53/2010 liitettä I A olisi muutettava,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EU) N:o 53/2010 liite I A tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä heinäkuuta 2010.

Labels: 11
19
6
20